**NOTĂ INFORMATIVĂ**

**la proiectul hotărârii Guvernului pentru *modificarea Regulamentului cu privire la implementarea programelor de cooperare transfrontalieră şi transnaţională finanţate de Uniunea Europeană, aprobat prin Hotărârea Guvernului nr. 576/2017***

|  |
| --- |
| **Denumirea autorului şi, după caz, a participanţilor la elaborarea proiectului** |
| Proiectul de hotărâre este înaintat de către Ministerul Finanțelor, în calitate de Autoritate Națională de Management pentru Programele de Cooperare Transfrontalieră și Transnațională |
| **Condiţiile ce au impus elaborarea proiectului de act normativ**  **şi finalităţile urmărite** |
| Prezentul proiect a fost elaborat reieșind din necesitatea ajustării prevederilor Hotărârii Guvernului nr.576/2017 la prevederile Acordurilor de finanțare și la Descrierile Sistemelor de Management și Control ale Programele de Cooperare Transfrontalieră și Transnațională (PCTT), eligibile pentru Republica Moldova, precum și la prevederile Legii nr. 271/2017 privind auditul situațiilor financiare, pusă în aplicare din 1 ianuarie 2019.  Elaborarea proiectului hotărârii de guvern privind modificarea Regulamentului cu privire la implementarea programelor de cooperare transfrontalieră şi transnaţională finanţate de Uniunea Europeană *și intrarea în vigoare a acesteia la data publicării* este imperativă, deoarece este necesară îndeplinirea condițiilor asumate de către Republica Moldova în cadrul PCTT și, respectiv, debursarea tranșelor pentru beneficiarii din Republica Moldova. |
| **Descrierea gradului de compatibilitate pentru proiectele care au ca scop armonizarea legislaţiei naţionale cu legislația Uniunii Europene** |
| Prezentul proiect nu contravine legislației Uniunii Europene, acesta are scopul de a ajusta prevederile Hotărârii Guvernului nr.576/2017 la prevederile Acordurilor de finanțare pentru PCTT finanțate de Uniunea Europeană și la Descrierile Sistemelor de Management și Control ale acestora. |
| **Principalele prevederi ale proiectului şi evidențierea elementelor noi** |
| Pentru asigurarea clarității sarcinilor entităților care formează cadrul instituțional de implementare a PCTT pe teritoriul Republicii Moldova propunerile de modificare se referă la:  - introducerea în Regulament a unui subpunct nou, 201, prin care Ministerul Finanțelor, în calitatea sa de Punct Național de Contact pentru Control, este împuternicit să îndeplinească anumite funcții de comun cu Instituția Publică „Consiliul de supraveghere publică a auditului”, în baza unui Acord semnat între părți (*de ex. stabilirea criteriilor de selectare, selectarea auditorilor, menținerea și actualizarea listei auditorilor selectați, examinarea, la solicitarea Autorității de Management, a rapoartele aferente misiunilor desfăşurate de auditori în cadrul proiectelor etc.*).  - completarea atribuțiilor Autorității Naționale de Management și a Punctului Național de Contact pentru Control cu responsabilitățile specificate în Acordurile de finanțare întru asigurarea clarității sarcinilor instituțiilor care formează cadrul instituțional de implementare a PCTT pe teritoriul Republicii Moldova;  - includerea noțiunii de „Secretariat Tehnic Comun”, care definește o structură importantă a programelor, și care contribuie la asigurarea managementului operațional și financiar. |
| **Fundamentarea economico-financiară** |
| Aprobarea proiectului de hotărâre nu va necesita cheltuieli financiare suplimentare de la bugetul de stat. |
| **Modul de încorporare a actului în cadrul normativ în vigoare** |
| Adoptarea prezentului proiect de hotărâre de Guvern nu necesită abrogarea sau elaborarea unor acte normative noi. |
| **Avizarea şi consultarea publică a proiectului** |
| În conformitate cu prevederile Regulamentului Guvernului, aprobat prin Hotărîrea Guvernului nr. 610/2018, prezentul proiect a fost consultat cu Ministerul Afacerilor Externe și Integrării Europene, Ministerul Economiei și Infrastructurii, Ministerul Agriculturii, Dezvoltării Regionale și Mediului, Ministerul Justiției, Curtea de Conturi, CNA, Consiliul de Supraveghere Publica a Auditului.  În scopul respectării prevederilor Legii nr. 239/2008 privind transparența în procesul decizional, proiectul de act normativ a fost plasat pe pagina web oficială a Ministerului Finanțelor la compartimentul Transparența decizională. |
| **Constatările expertizei anticorupţie** |
| Proiectul de act normativ a fost supus expertizei anticorupție. Concluziile prezentate în Raportul de expertiză anticorupție nr. 06/2-4386 din 29 iulie 2019 relevă că proiectul nu conține riscuri sau factori de corupție. |
| **Constatările expertizei juridice** |
| Proiectul a fost expertizat de Ministerul Justiției. Obiecțiile și propunerile căruia au fost luate în considerare la definitivarea proiectului. |

**MINISTRU /semnat electronic/ Natalia GAVRILIȚA**